section_heading: Razvoj kazališta do 1945.
paragraph_text: Prva drama je Xoxhijeva Svadba u Lunxhërima (alb. Një Dasmë në Lunxhëri) napisana oko 1824. – 1825. i prvi put izvedena u Đirokastri 1874. godine. Slijedi drama Badnje veče (alb. Nata Këshnellavet) talijansko-albanskoga franjevca De Martinoa (1830. – 1923.), što će biti prvo djelo napisano na tlu Albanije, u Skadru 1880. godine. U ovom je djelu De Martino preinačio jedno Manzonijevo djelo. Među rane albanske drame spada i Čifutov sin (alb. I biri i  çifutit) katoličkog autora Pashkoa Babija (1843. – 1905.); komad je predstavljen u veljači 1882. u Ksaverskoj gimnaziji u Skadru. Shakespearov Otelo izveden je u Korči 1889. godine, a postoje i svjedočanstva o didaktičnim i domoljubnim skečevima autora Qiriazija i Ninija.